ลอกบทวิเคราะห์ผิดกม.
สมาคมหลักทรัพย์งัดกฎหมายลิขสิทธิ์ ห้ามลอกบทวิเคราะห์ ทำผิดเจอทั้งปรับ-จำคุก รับเปิดเสรีเต็มรูปแบบ
5 ม.ค. 2555

สมาคมหลักทรัพย์งัดกฎหมายลิขสิทธิ์ ห้ามลอกบทวิเคราะห์ ทำผิดเจอทั้งปรับ-จำคุก รับเปิดเสรีเต็มรูปแบบ 
นางภัทธีรา ดิลกรุ่งธีระภพ นายกสมาคมบริษัทหลักทรัพย์ (โบรกเกอร์) เปิดเผยว่า ทางสมาคมได้ส่งหนังสือเวียนถึงบริษัทสมาชิก ภายหลังพบว่าในปัจจุบันมีการนำบทวิเคราะห์ของบริษัทหลักทรัพย์ (บล.) อื่นไปใช้หรือเผยแพร่ให้แก่ลูกค้าของตนเอง และจากการหารือร่วมกันของบริษัทสมาชิกและผู้เชี่ยวชาญด้านกฎหมาย พบว่าการกระทำในลักษณะเช่นนี้มีความเสี่ยงดังนี้
1.ความผิดตามกฎหมายลิขสิทธิ์ เนื่องจากบทวิเคราะห์เป็นงานวรรณกรรมที่มีลิขสิทธิ์ได้รับความคุ้มครองตามกฎหมาย ดังนั้นการนำบทวิเคราะห์หลักทรัพย์ของบริษัทหลักทรัพย์อื่นไปใช้โดยการทำซ้ำ ดัดแปลง หรือเผยแพร่โดยไม่ได้รับอนุญาตจากเจ้าของลิขสิทธิ์ ถือเป็นความผิดและมีโทษตามกฎหมายที่กำหนดใน พ.ร.บ.ลิขสิทธิ์ 
ทั้งนี้ มาตรา 27 ระบุว่า การทำซ้ำ หรือดัดแปลง หรือเผยแพร่ต่อสาธารณชนแก่งานอันมีลิขสิทธิ์ตาม พ.ร.บ.นี้ โดยไม่ได้รับอนุญาตจากเจ้าของลิขสิทธิ์ถือเป็นการละเมิดลิขสิทธิ์
ขณะที่มาตรา 69 ระบุว่า ผู้ใดกระทำการละเมิดลิขสิทธิ์ตามมาตรา 27 ต้องระวางโทษปรับตั้งแต่ 2 หมื่น–2 แสนบาท ถ้าการกระทำผิดเป็นการกระทำเพื่อการค้า ผู้กระทำต้องระวางโทษจำคุกตั้งแต่ 6 เดือน-4 ปี หรือปรับตั้งแต่ 18 แสนบาท หรือทั้งจำทั้งปรับ
2.ความผิดตามจรรยาบรรณการประกอบวิชาชีพในการให้คำแนะนำเกี่ยวกับการลงทุน บริษัทสมาชิกควรใช้บทวิเคราะห์หลัก ทรัพย์ที่บริษัทสมาชิกทำขึ้นเพื่อให้คำแนะนำการลงทุน ทั้งนี้หากบริษัทสมาชิกใช้บทวิเคราะห์ของสมาชิกรายอื่นในการให้คำแนะนำดังกล่าว สมาชิกจะต้องได้รับความยินยอมเป็นลายลักษณ์อักษรจากสมาชิกรายที่เป็นเจ้าของบทวิเคราะห์ และต้องอ้างอิงแหล่งที่มาของบทวิเคราะห์ดังกล่าว 
ดังนั้น เพื่อไม่ให้เกิดผลกระทบทางลบต่อการพัฒนาคุณภาพงานวิจัยของอุตสาหกรรมหลักทรัพย์ และเป็นความผิดตามกฎหมายและจรรยาบรรณ สมาคมจึงได้กำหนดจรรยาบรรณหมวดการให้คำแนะนำเกี่ยวกับการลงทุน